އެހެންނަމަވެސް ޢަލީ، މާމައަށް ކާން ތައްޔާރު ކުރިއެވެ. މަންމަ، މާމައަށް ކާން ތައްޔާރުކުރާގޮތަށް ތަރުކާރީ އަޅާފައެވެ. އަދި ފެންތަށްޓެއް ވެސް އަޅާފައި، މާމަގެ އެނދުކައިރީގައި ބެހެއްޓިއެވެ. އަދި މަޑުމަޑުން މާމައަށް ގޮވާލިއެވެ. “މާމާ….މާމާ..” މާމަ ލޯހުޅުވާލުމުން ޢަލީ ބުންޏެވެ. “މާމަ ކާންވީނު..” ޢަލީ ކާން ހަދަން މޮޅުކަމުން މާމަ ތަޢުރީފު ކުރިއެވެ. “ﷲ ދަރިފުޅަށް ރަޙްމަތް ލައްވާށި. ދަރިފުޅު ހާދަމޮޅޭ ކާން ހަދަން” މާމަ ބުނެލިއެވެ. “މަންމަ ކާން ހަދާތަން އަބަދު ފެންނާތީ ދަސްވީ.” ޢަލީ ހީލާފައި ބުންޏެވެ. “މަންމަ ހުރީ ކާގަޑިއަށް ގެއަށް ނާދެވިދާނެތީ ވަރަށް ކަންބޮޑުވެފަ. ދަރިފުޅުވެސް ދެން ކާންދާންވީނު” މާމަ ކާންފަށަމުން ބުންޏެވެ. ގަރުދިޔަ އާއި ބަތް ހުރީމާ ޢަލީ ކާހިތެއްނުވިއެވެ. އެހެންކަމުން ސިޓިންރޫމް ސޯފާގައި ދީނީ މަޖައްލާއެއް ހިފައިގެން ކިޔަން އިށީނެވެ.